Бистричани викнаха полиция за прибрал се от Италия съселянин Жители на дупнишкото село Бистрица са извикали полиция за скоро прибрал се от Италия свой съселянин . Мъжът не само не се самоизолирал , каквито са препоръките за всички прибиращи се от засегнатите от коронавирус държави , но и спокойно отишъл да пие едно малко в кръчмата . Появата му обаче бързо предизвикала остра реакция от присъстващите на място хора , които веднага сигнализирали кмета на Бистрица Кирил Огненски и се обадили на спешния телефон 112 . На пристигналите полицаи мъжът обяснил , че е бил проверен на границата и там било установено , че няма грипоподобни симптоми . Въпреки това той е качен в патрулката и транспортиран в дупнишката болница , където да му бъде взета кръвна проба . Случаят , разиграл се вчера пред очите не само на посетителите на заведението , но и на майки с деца от близка площадка , възмути местните . Както е известно , симптомите на коронавирус могат да се проявят в срок от 5 - 7 дни след заразяване , но човек може и да не покаже никакви признаци на заболяването . Именно затова е важно пристигналите от заразени райони , които нямат симптоми на грип , да се изолират в домашна среда за срок от 14 дни . Прибралите се от чужбина със симптоми на грип биват настанявани в уреденото за тази цел отделение на общинската болница в Дупница , където също са под карантина и биват лекувани .